**Odzvoňme násiliu na ženách – Podporme Istanbulský dohovor**

**Aj jeden podpis môže zmeniť životy tisícok žien....**

Prezident SR Predseda Národnej rady SR Predseda vlády SR

Andrej Kiska Peter Pellegrini Robert Fico

**Otvorená výzva na urýchlenie ratifikácie a implementácie Dohovoru Rady Európy o predchádzaní násiliu na ženách a domácemu násiliu a o boji proti nemu (tzv. Istanbulského dohovoru)**

Vážený pán prezident SR,

vážený pán predseda Národnej rady SR,

vážený pán predseda vlády SR,

obraciame sa na vás ako občianky a občania, ktorým záleží na tom, aby všetky ženy v tejto krajine mohli žiť svoj život bezpečne, dôstojne a bez hrozby násilia.

Napriek tomu, že právo na život bez násilia je základným ľudským právom a mali by ho chrániť a napĺňať verejné predstaviteľky a predstavitelia, ako aj verejnosť, je toto právo dodnes mnohým ženám upierané. Znepokojuje nás, že na Slovensku sú státisíce žien vystavené rôznym formám násilia a každý deň prežívajú strach o zdravie, život a bezpečnosť seba a svojich detí. Veľa žien v dôsledku násilia zomiera, mnohé trpia fyzickými a psychickými následkami celý život. Spoločne môžeme prispieť k ukončeniu tejto nespravodlivosti, ktorá ohrozuje práva a životy žien.

Slovenská republika urobila dôležitý krok k spoločnosti bez násilia páchaného na ženách, keď v roku 2011 ako jedna z prvých krajín podpísala *Dohovor Rady Európy o predchádzaní násiliu na ženách a domácemu násiliu a o boji proti nemu*, známy ako *Istanbulský dohovor.* Zároveň sa zaviazala, že dohovor ratifikuje do roku 2013, čo sa doposiaľ nestalo. Veríme, že teraz je najvyšší čas, aby Slovensko urobilo ďalší významný krok, splnilo svoje záväzky, ratifikovalo *Istanbulský dohovor* a začalo ho zavádzať do praxe.

*Istanbulský dohovor* predstavuje najkomplexnejšiu medzinárodnú stratégiu na odstraňovanie násilia páchaného na ženách a dievčatách a môže priniesť zásadnú zmenu v oblasti riešenia tohto závažného spoločenského problému na Slovensku. Zmenu, na ktorú už dlho čakajú všetky ženy a dievčatá, ktoré zažívajú násilie, ako aj my všetci a všetky, čo odmietame násilie, vážime si ľudský život, ľudské práva a ľudskú dôstojnosť.

My, dolupodpísané a podpísaní sme presvedčení, že neexistuje žiaden relevantný dôvod, aby sme na prijatie a uplatňovanie *Istanbulského dohovoru* čakali ďalej. Vyzývame vás preto, aby ste sa zasadili o urýchlenú ratifikáciu *Istanbulského dohovoru* a jeho dôslednú implementáciu, a dali tak jasne najavo, že násilie páchané na ženách je v našej spoločnosti neprijateľné. Zasaďte sa spoločne s nami za to, aby ženy v našej krajine mali reálnu možnosť žiť dôstojný život bez násilia.

**Výzvu iniciuje:** občianske združenie Možnosť voľby (www.moznostvolby.sk)

**Výzvu podporujú:**

Róbert Jakab, herec; Ján Kuric, spevák; Ivo Gogál, herec; Majk Spirit, spevák; Richard Lintner, hokejista; Richard Stanke, herec; Pavol Hochschorner, vodný slalomár; Peter Hochschorner, vodný slalomár; Michal Handzuš, hokejista; Martin Šmahel, osobný tréner; Jakub Petraník, spevák; Přemyslav Boublík, herec; Adam Žampa, lyžiar; Alexander Slafkovský, vodný slalomár; Michael Szatmary, hudobník, novinár; Nebeská muzika, hudobná skupina: Ivana Moravčíková, Ján Patrnčiak, Martin Dikoš, Vladimír Moravčík, Andrej Dostál, Rudolf Maják, Alojz Mucha, Jozef Štefanatný; Judita Hansman, herečka; Jozef Horváth, koncertný majster Slovenskej filharmónie; Ivana Šáteková, výtvarníčka; Peter Stankovič, výtvarník; Adriana Mesochoritisová, politologička, odborníčka na problematiku násilia páchaného na ženách, Možnosť voľby; Kálmán Petőcz, podpredseda Rady vlády pre ľudské práva, národnostné menšiny a rodovú rovnosť; Cviková Jana, rodová expertka a literárna vedkyňa; Viliam Figuš, člen predstavenstva Helsinského výboru pre ľudské práva na Slovensku; Jarmila Filadelfiová, sociologička; Laco Oravec, ľudskoprávny aktivista; Silvia Porubänová, sociologička; Andrej Findor, vysokoškolský pedagóg, Fakulta sociálnych a ekonomických vied UK; Zuzana Kiczková, docentka filozofie na FiF UK Bratislava; Vladimír Rafael, pedagóg, aktivista; Tatiana Brnová, odborníčka na problematiku násilia páchaného na ženách; Martin Macko, historik, politológ, odborník v problematike ľudských práv LGBTI ľudí; Ingrid Kosová, ľudskoprávna ativitska, odborníčka v problematike ľudských práv; Radoslav Sloboda, koordinátor platformy Nie v našom meste a ľudskoprávny aktivista; Dagmar Horná, politologička, odborníčka na problematiku ľudských práv; Derek Rebro, literárny kritik; Šarlota Pufflerová, odborníčka na problematiku ľudských práv; Petr Bílý, spisovateľ; Lenka Krištofová, novinárka; David Bosý, sociológ rodiny; Zuzana Magurová, právnička; Jakub Hauskrecht, grafický dizajnér a fotograf; Zuzana Maďarová, rodová expertka, ďalšie a ďalší

**Občianske združenia a inštitúcie:**

Možnosť voľby (Bezpečná ženská sieť); Fenestra (Bezpečná ženská sieť); Pomoc rodine (Bezpečná ženská sieť); Hana (Bezpečná ženská sieť); Progresfem (Bezpečná ženská sieť); KOTVA n.o. Trebišov (Bezpečná ženská sieť); Žena v tiesni (Bezpečná ženská sieť); MYMAMY (Bezpečná ženská sieť);Nadácia otvorenej spoločnosti – Open Society Foundation; Slovensko-český ženský fond; ASPEKT; EsFem; Amnesty International Slovensko; UNESCO katedra pre výchovu k ľudským právam, Univerzita Komenského v Bratislave; Vydavateľstvo Koloman Kertész Bagala; Centrum rodových štúdií na pri Katedre filozofie, FiF UK Bratislava; Centrum pre výskum etnicity a kultúry; Liga za ľudské práva; Transfúzia; QUO VADIS; Glosolália; Spoločnosť pre plánované rodičovstvo; Poradňa pre občianske a ľudské a práva; Iniciatíva Inakosť; Kultúrne Združenie Rómov Slovenska; Občan, demokracia a zodpovednosť; Ženská sieť HEPY; Queer Leaders Forum; Helsinský výbor pre ľudské práva na Slovensku; Únia rómskych materských centier; Nomantinels;Kultúrne centrum Detva; eduRoma a ďalšie